**Mindszenty Felsőoktatási Ösztöndíj**

**Pályázati kiírás felsőoktatási intézmények hallgatói számára**

# Pályázat célja

A Szombathelyi Egyházmegye létrehozta a Mindszenty József Alapítványt azzal a céllal, hogy segítse a szegény sorsú, de tanulni akaró gyermekek, fiatalok tanulmányait. A hátrányos helyzetből, a mélyszegénységből való kitörés egyik legfőbb útja a tanulás. Mindszenty József bíboros még zalaegerszegi apát plébánosi szolgálata alatt minden évben kb. 35 szegény sorsú diák taníttatását fizette. Ennek mintájára a Mindszenty József Alapítvány meghirdeti a Mindszenty Felsőoktatási Ösztöndíjat.

# Pályázók köre:

A pályázatra azok a felsőoktatási hallgatók jelentkezhetnek, akik

* a Szombathelyi Egyházmegye területén állandó lakcímmel rendelkeznek,
* alapfokozatot eredményező alapképzésben, mesterfokozatot eredményező mesterképzésben, egységes, illetve osztatlan képzésben folytatják tanulmányaikat, nappali, esti, vagy levelező tagozaton,
* az adott tanév szorgalmi időszakának első napján a 39. életévüket még nem töltötték be,
* családjukban az egy főre jutó nettó jövedelem 60.000 Ft alatti, a családi pótlékot is beleértve.

# Pályázat részletei

Az ösztöndíj folyósításának feltételei:

* a Mindszenty József Alapítvány kuratóriuma támogassa a pályázatot.
* A hallgató a 2022-2023. tanév első félévére beiratkozzon egy felsőoktatási intézménybe, és a hallgatói jogviszony fennállásáról szóló, a felsőoktatási intézmény által kiállított igazolást legkésőbb 2022. október 15. napjáig az Alapítvány kuratóriumához benyújtsa.
* A folyamatos ösztöndíj folyósítás feltétele, hogy a támogatott pályázó hallgatói jogviszonya a 2022–2023. tanév második félévében is fennálljon, amelyet a felsőoktatási intézmény által kiállított igazolással igazol. Amennyiben a támogatott pályázó hallgatói jogviszonya nem felel meg a pályázati kiírásnak, a támogatott az ösztöndíjra való jogosultságát elveszíti.
* Az ösztöndíjat az Mindszenty József Alapítvány csak azokban a hónapokban folyósítja, amelyekben a pályázó a felsőoktatási intézmény érvényes hallgatói jogviszonnyal rendelkező hallgatója. Azokban a hónapokban, amelyekben a hallgató hallgatói jogviszonya passzív, az ösztöndíj folyósítása a folyósítás véghatáridejének módosítása nélkül – teljes egészében szünetel.

Az ösztöndíj időtartama 10 hónap, azaz két egymást követő tanulmányi félév (2022–2023. tanév első, illetve a 2022–2023. tanév második féléve). Az Alapítvány kuratóriuma évente két alkalommal értékeli, ill. vizsgálja a pályázatokat és a benyújtott dokumentumokat.

A kuratórium tagjai: 1. zalaegerszegi plébános, 2. egyházmegyei cigánypasztorációs referens, 3. EKIF igazgató.

Az ösztöndíj folyósításának kezdete legkorábban 2022 novembere, azzal a kitétellel, hogy a támogatott pályázó az ösztöndíjra az adott tanév szeptember hónapjától, visszamenőlegesen jogosult.

Az ösztöndíjat minden tanévben újra kell pályázni.

A megpályázható ösztöndíj támogatás összege 5.000-20.000 Ft/fő/ hónap (10 hónap), a kuratórium kizárólagos döntése szerint.

A vissza nem térítendő támogatás folyósítása havonta banki átutalással történik.

**Pályázat benyújtása**

**A pályázatok benyújtási határideje 2022. október 15.**

Pályázni a Szombathelyi Egyházmegye honlapján található Mindszenty József Alapítvány menüpont alatt letölthető pályázati űrlap kitöltésével lehet. A kitöltött pályázati űrlapot a mindszentyosztondij@martinus.hu címre kell elküldeni elektronikusan pdf formátumban.

A pályázat kötelező mellékletei:

1. A felsőoktatási intézmény által kitöltött eredeti hallgatói jogviszonyigazolás.
2. Kézzel írt, nem szakmai önéletrajz.
3. az egy háztartásban élők **jövedelemigazolását** (munkáltatói vagy munkanélküli igazolás, nyugdíj, családi pótlék, nevelési segély, GYES, GYED stb.). Az a pályázó jogosult az ösztöndíjra, akinek családjában az *egy főre jutó átlagjövedelem nettó 60000 Ft/hó összeg alatt* van, a családi pótlékot is beleértve.

A pályázati űrlap csak a fent meghatározott kötelező mellékletekkel együttesen érvényes, melléklet hiányában a pályázat formai hibásnak minősül. A pályázó pályázatának benyújtásával egyidejűleg, a pályázati űrlap mellékletét képező nyilatkozat kitöltésével köteles nyilatkozni a Mindszenty József Alapítvány rendelkezésére bocsátott személyes adatainak kezeléséről, illetőleg az adatkezeléshez való hozzájárulásról.

**A pályázat elszámolása**

A nyertes ösztöndíjas félévente - február 28-ig és július 31-ig - köteles eljuttatni a Kuratórium részére az ösztöndíj felhasználásáról szóló beszámolót elektronikus levélben, a mindszentyosztondij@martinus.hu e-mail címre küldve. A beszámoló elkészítéséhez szükséges formanyomtatvány az egyházmegye honlapjáról tölthető le.

Az ösztöndíj-támogatás **automatikusan megszűnik**, ha:

1. az Ösztöndíjas a beszámolót határidőre nem készíti el. Ebben az esetben a következő félévre nem kaphat ösztöndíjat, és a következő tanévre nem nyújthat be újabb pályázatot.
2. az Ösztöndíjas hallgatói jogviszonya megszűnik.